Duisende wit SA’ners wil landuit(Argieffoto: Morné van Rooyen) Hoewel daar ŉ afname in internasionale migrasiepatrone is – die gevolg van Covid-19-reisbeperkings en die uitwerking daarvan op migrasie-patrone – beoog talle wit Suid-Afrikaners steeds om die land te verlaat. Statistieke Suid-Afrika (StatsSA) sê in sy jongste verslag oor bevolkingskattings meer as 43 000 wit Suid-Afrikaners sal na verwagting tussen 2021 en 2026 die land verlaat. Risenga Maluleke, statistikus-generaal, sê tussen 2021 en 2026 sal internasionale migrasie gelei word deur migrante uit Afrika (sowat 600 000) en hoewel duisende mense na Suid-Afrika migreer, wys die statistieke altesame 43 516 wit Suid-Afrikaners sal in hierdie tydperk na verwagting die land verlaat. Die syfer vir Asiërs wat die land na verwagting in dieselfde tyd sal verlaat, staan op 40 979. Despite recovery of international #migration post- #COVID19, net international migration is estimated to decline to 600 000 in the period 2021 and 2026. Read more here: https://t.co/8gjXD51SK8#StatsSA #RSApopulation pic.twitter.com/9XLeifhF0q — Stats SA (@StatsSA) July 28, 2022 Teen 2019 het nagenoeg 255 000 Suid-Afrikaners in die Verenigde Koninkryk gewoon. Die syfer het wel in 2020 met 26 000 gedaal en lande wat bekend is as Suid-Afrikaners se voorkeurbestemmings vir emigrasie (benewens Afrika), het almal dalings in die getal immigrante wat die land binnekom, aangemeld. Nietemin wys StatsSA se halfjaarbevolkingskatting dat die wit bevolking se getalle stadigaan besig is om te daal. Daar is nou 23 191 minder wit mense in die land as ŉ jaar gelede. Die getal swart Suid-Afrikaners het in dieselfde tyd met 430 480 toegeneem, terwyl die bruin bevolking die afgelope jaar met 44 951 gegroei het. Die Indiër‑ en Asiër-bevolkingsgroepe het met 9 774 mense gegroei. Die proporsie wit mense in die land het afgeneem van 7,8% verlede jaar, tot die huidige 7,7%. Dit volg dieselfde patroon as die vorige paar jaar. In 2019 was 7,9% van Suid-Afrikaners wit, in 2016 het die syfer op 8,1% gestaan en in 2011 was 9% van die land se bevolking wit. Volgens StatsSA is emigrasie die sleutelrede vir die afname in wit bevolkingsgetalle. Duisende mense stroom steeds die land binne. Migrasiedata tussen 2016 en 2021 wys dat nagenoeg 852 992 mense na Suid-Afrika migreer het. Die meeste van hulle is van Afrika (894 365), terwyl 49 854 mense uit Asië in hierdie tyd na Suid-Afrika migreer het. Sowat 91 000 wit mense het volgens StatsSA se syfers tussen 2016 en 2021 die land verlaat.